იუ გვან სუნი
იუ გვან სუნი (კორ. 유관순, დ. 16 დეკემბერი, 1902 - გ. 28 სექტემბერი, 1920) — კორეის დამოუკიდებლობისთვის მოძრაობის მნიშვნელოვანი წარმომადგენელი, სამხრეთ ჩუნჩგონგის პროვინციაში კორეაში იაპონური მმართველობის წინააღმდეგ მიმართული პირველი მარტის მოძრაობის ერთ-ერთი ორგანიზატორი და სიმბოლო. კორეის დამოუკიდებლობისა და იაპონური კოლონიალური მმართველობის წინააღმდეგ მიმართული საქმიანობისთვის იაპონურმა კოლონიალურმა ადმინისტრაციამ იუ გვან სუნი დააპატიმრა. ციხეში ის აგრძელებდა კორეის დამოუკიდებლობისთვის ბრძოლასა და კორეის დამოუკიდებლობის ლოზუნგს - „დიდება კორეას! გაუმარჯობს“ (კორ. 대한 독립! 만세) სკანდირებდა. გარდაიცვალა ციხეში, 18 წლის ასაკში, სასტიკი წამების შედეგად. თანამედროვე კორეაში იგი ცნობილია, როგორც „კორეელი ჟანა დ'არკი“. იუ გვან სუნი გახდა კორეის დამოუკიდებლობისა და იაპონიისგან განთავისუფლების მთავარი სიმბოლო. კორეის დამოუკიდებლობის აღდგენის შემდეგ, მის მშობლიურ პროვინციაში იუ გვან სუნის ხსოვნის პატივსაცემად აშენდა მცირე სალოცავი.